Kommissionens beslutning

af 1. marts 2004

om tillægsgarantier med hensyn til salmonella for forsendelser til Finland og Sverige af æglæggere

(meddelt under nummer K(2004) 582)

(EØS-relevant tekst)

(2004/235/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/539/EØF af 15. oktober 1990 om dyresundhedsmæssige betingelser for samhandelen inden for Fællesskabet med fjerkræ og rugeæg, samt for indførsel heraf fra tredjelande(1), særlig artikel 9b, stk. 2, og

ud fra følgende betragtninger:

(1) Kommissionens beslutning 95/161/EF af 21. april 1995 om tillægsgarantier med hensyn til salmonella for forsendelser til Finland og Sverige af æglæggere(2) er blevet ændret væsentligt(3). Beslutningen bør af klarheds- og rationaliseringshensyn kodificeres.

(2) Kommissionen har godkendt de operationelle programmer, som Finland og Sverige har indsendt vedrørende bekæmpelse af salmonella. Programmerne omfatter særforanstaltninger for æglæggere (brugsfjerkræ til produktion af konsumæg).

(3) Der bør fastsættes garantier, der svarer til dem, som Finland og Sverige iværksætter under deres operationelle program.

(4) Tillægsgarantierne bør bl.a. være baseret på en mikrobiologisk undersøgelse af fjerkræ bestemt til Finland eller Sverige.

(5) Der bør fastsættes regler for denne mikrobiologiske undersøgelse ved stikprøver ved at fastsætte prøvetagningsmetoder, antallet af prøver, der skal udtages, samt mikrobiologiske metoder, der muliggør en undersøgelse af prøverne.

(6) Disse garantier bør ikke finde anvendelse på flokke, som er underkastet et program, der anerkendes som ligestillet med det, der er iværksat af Finland eller Sverige.

(7) Finland og Sverige bør anvende indførelsesbetingelser for forsendelser fra tredjelande, der er mindst lige så restriktive som de betingelser, der er fastsat i nærværende beslutning.

(8) De metoder, der er beskrevet i nærværende beslutning, tager hensyn til udtalelsen fra Den Europæiske Fødevaresikkerhedsautoritet.

(9) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Æglæggere (brugsfjerkræ, der opdrættes med henblik på produktion af konsumæg) bestemt til Finland og Sverige skal underkastes en mikrobiologisk undersøgelse ved stikprøver i oprindelsesflokken.

Artikel 2

Den i artikel 1 omhandlede mikrobiologiske undersøgelse foretages efter bestemmelserne i bilag I.

Artikel 3

1. Æglæggere bestemt til Finland og Sverige skal ledsages af den erklæring, som er beskrevet i bilag II.

2. Den i stk. 1 omhandlede erklæring skal:

- ledsage certifikatmodel 3 i bilag IV til direktiv 90/539/EØF eller

- indgå i det i første led omhandlede certifikat.

Artikel 4

De i denne beslutning omhandlede tillægsgarantier gælder ikke for flokke, som er underkastet et program, der efter proceduren i artikel 32 i direktiv 90/539/EØF er anerkendt som ligestillet med dem, der er iværksat af Finland og Sverige.

Artikel 5

Beslutning 95/161/EF ophæves.

Henvisninger til den ophævede beslutning gælder som henvisninger til nærværende beslutning og læses efter sammenligningstabellen i bilag IV.

Artikel 6

Denne beslutning er rettet til medlemsstaterne.

Udfærdiget i Bruxelles, den 1. marts 2004.

På Kommissionens vegne

David Byrne

Medlem af Kommissionen

(1) EFT L 303 af 31.10.1990, s. 6. Senest ændret ved forordning (EF) nr. 806/2003 (EUT L 122 af 16.5.2003, s. 1).

(2) EFT L 105 af 9.5.1995, s. 44. Senest ændret ved beslutning 97/278/EF (EFT L 110 af 26.4.1997, s. 77).

(3) Jf. bilag III.

BILAG I

1. Generelle regler

Oprindelsesflokken skal holdes isoleret i 15 døgn.

Den mikrobiologiske undersøgelse skal foretages i de sidste ti døgn før forsendelsen.

Den mikrobiologiske undersøgelse skal omfatte nedenstående angribende serotyper:

- Salmonella gallinarum

- Salmonella pullorum

- Salmonella enteritidis

- Salmonella berta

- Salmonella typhimurium

- Salmonella thompson

- Salmonella infantis.

2. Prøvetagningsmetode

Fæcessamleprøver, hver prøve bestående af særskilte prøver af frisk fæces, som vejer mindst 1 g, udtages tilfældigt på et vist antal steder i det hus, hvori dyrene holdes, eller - hvis dyrene har fri adgang til mere end et hus på en bestemt bedrift - i hver gruppe huse på bedriften, hvor der holdes fjerkræ.

3. Antal prøver, der skal udtages

Antallet af stikprøver skal gøre det muligt med 95 % konfidens at påvise 5 % forekomst af salmonella.

4. Mikrobiologiske metoder til undersøgelse af prøverne

- Den mikrobiologiske undersøgelse af prøverne for salmonella skal udføres efter den seneste udgave af Den Internationale Standardiseringsorganisations standardmetode ISO 6579 eller efter den seneste udgave af den metode, som er beskrevet af Nordisk Metodik-Komité for Levnedsmidler (NMKL-metode nr. 71)

- Ved strid om analyseresultaterne mellem medlemsstaterne betragtes den seneste udgave af Den Internationale Standardiseringsorganisations standardmetode ISO 6579 som referencemetode.

BILAG II

>PIC FILE= "L_2004072DA.008902.TIF">

BILAG III

Ophævet beslutning med ændring

>TABELPOSITION>

BILAG IV

Sammenligningstabel

>TABELPOSITION>